  Майя Бывальцева 1-тӥ шуркынмонэ 16 часын Удмуртиысь Кузебай Герд нимо йӧскалык музейын «Иосиф Наговицын» адӟытон усьтӥськоз, ивортэ ужъюртлэн пресс-службаез. Адӟытон удмурт автономиез одӥгез кылдытӥсьлэн, кун ужасьлэн, РСФСР-ысь мерлыко юрттэт сётонъя калык комиссарлэн Иосиф Наговицынлэн вордскемез дырысен 130 тырмонлы (1888-1937) сӥземын. 49 ар гинэ улыса, кунэз лэсьтон но калыклы мерлыко юрттэт сётон ужпумъёслы сӥзем 500-лэсь трос ужъёс – сыӵе кылёсбурез РСФСР-ысь мерлыко юрттэт сётонъя калык комиссарлэн Иосиф Алексеевич Наговицынлэн. Тросэз солэн малпанъёсыз туала кун ужасьёслэн но ужанрадлыксылы инъет луыны быгато Удмуртиысь К. Герд нимо йӧскалык музейлэн пресс-службаез Адӟытон 1920-тӥ арын удмурт автономиез кылдытонлэн инъетъёсыз сярысь вералоз. Нырысьсэ возьматэмын луозы калык комиссарлэн кабинетысьтыз 1930-тӥ арысь арбериос. Туж тунсыко Наговицынлэн матысь адямиосызлы гожтэтъёсыз: анай-атаезлы, кышноезлы, нылпиосызлы, эшъёсызлы, озьы ик вордскем юртысьтыз арбериос, соосты наркомлэн ӵыжы-выжыез (внучатой племянницаез) Валентина Хазиахметова сётӥз. Адӟытон 2-тӥ толсурозь ужалоз. Соин тодматскон истори экспозицие билетлэн дуназ пыре. Чаклам арлыд: 6+ Ватсалом, 4-тӥ шуркынмонэ 16 часын «Ночь искусств» огъяросси акци улсын адӟытонын «Иосиф Наговицын» фильмен тодматозы.  Тегъёс: Лулчеберет Ижкар Музей Удмуртия адӟытон Йӧскалыкмузей  